**Αλέξανδρος Παπαδιαμάντης "Πατέρα στο σπίτι"**

·     **Το έργο**

Πρόκειται για ένα από τα «αθηναϊκά» διηγήματα του συγγραφέα. Ξετυλίγεται σε μια φτωχογειτονιά της Αθήνας του τέλους του 19ου αιώνα (γράφτηκε το 1894). **Στόχος**του συγγραφέα είναι να δώσει εικόνες από τις φτωχογειτονιές της Αθήνας και να θίξει τα κοινωνικά προβλήματα που συνδέονται με τη φτώχεια.

·     **Ο τόπος**

-    *«Η δυτική εσχατιά της πόλης»,*όπου ζει και εργάζεται η φτωχολογιά. Μέσα από αυτόν, αναδεικνύονται και τα προβλήματά της.

-    *Το παντοπωλείο,*όπου αποκαλύπτονται και οι ανάγκες των ανθρώπων της συνοικίας. Στο ίδιο παντοπωλείο συχνάζει και ο συγγραφέας (**αυτοβιογραφικά στοιχεία**), αφού και αυτός είναι ένας «κοσμοκαλόγερος», ζει μεν στην Αθήνα, αλλά αποτραβιέται από το πλούσιο και πολυσύχναστο κέντρο της. Συγκαταλέγει, έτσι, τον εαυτό του στη «φτωχολογιά», βιώνοντας παρόμοιες δύσκολες καταστάσεις.

-     *Το σπίτι του Μανόλη Φλοεράκη,*όπου παρουσιάζεται **ρεαλιστικά**η φτώχεια και  το δράμα της οικογένειας.

|  |
| --- |
|  |
|  |

**Το θέμα**

Η παιδική αθωότητα σε σχέση με τον σκληρό κόσμο των μεγάλων. Το περιεχόμενο είναι κοινωνικό (θίγονται αρκετά **διαχρονικά κοινωνικά προβλήματα**), με ηθογραφικά στοιχεία που δίνονται με **ρεαλισμό**. Τέτοια είναι:

- το ρακένδυτο παιδάκι που ζητιανεύει και είναι αναγκασμένο να δέχεται τα πειράγματα των άλλων (**παιδική επαιτεία**)

-  τα μεθύσια του πατέρα και η απουσία του από το σπίτι (**αλκοολισμός** που εμφανίζεται στις εργατικές τάξεις)

- ο ξυλοδαρμός της γυναίκας από τον άνδρα της, ο στιγματισμός της στη γειτονιά, παρά την αθωότητά της και (σε άλλη περίπτωση) η συμβίωση της γυναίκας με έναν άνδρα έξω από το θεσμό του γάμου (**μειονεκτική θέση της γυναίκας στην κοινωνία και εκμετάλλευσή της από τον άνδρα**)

- η εγκατάλειψη της οικογένειας από τον πατέρα (**διάλυση της οικογένειας**)

- η πείνα και η φτώχεια ( **δεινή θέση της εργατικής τάξης**)

- η εκμετάλλευση της φτώχειας από τον ευκατάστατο κουμπάρο (**εκμετάλλευση της εργατικής τάξης από «πολιτικάντηδες»**).

·    **Τα πρόσωπα και η στάση του συγγραφέα απέναντί τους**

Ο συγγραφέας δε μένει αμέτοχος, αντίθετα εκφράζει τη συμπάθειά του στα προβλήματά τους: ελεεί το μικρό παιδί, παίρνει το μέρος της Γιαννούλας (*ήτο φίλεργος, ήτον τιμία, ήτον αθώα)* και στηλιτεύει τον Μανόλη (*δεν διέπρεπε πολύ επί φιλοπονία, δεν έπαυσε να μεθύη, ήτον ζηλιάρης, ήρχισε να μην είναι συνεπής εις τίποτε, ξενοκοιτάζη* ) και τη στάση των γειτόνων (*Πλην οι γειτόνισσες δεν ήσαν επιεικείς, Και η υστεροβουλία… σκοτωθής*). Συμπαραστέκεται στον πόνο των δυστυχισμένων και κατακρίνει τους τεμπέληδες, τους χαιρέκακους και τους κουτσομπόληδες και επαινεί τους τίμιους. Είναι αντικειμενικός κριτής.

|  |  |  |  |
| --- | --- | --- | --- |
| **Το παιδί** | **Ο πατέρας** | **Η μητέρα** | **Ο κουμπάρος** |
| Αθώο, αφελές, θύμα της ανευθυνότητας του πατέρα του | Οκνηρός, φυγόπονος, γκρινιάρης, μέθυσος | Εργατική, αφοσιωμένη στην οικογένεια, τίμια, στυλοβάτης της οικογένειας | Καλοζωισμένος, πλούσιος και «ανοιχτοχέρης» |
| Προκαλεί τη συμπόνια αλλά και την αγανάκτηση για την ανευθυνότητα των υπαιτίων που το έφεραν σε αυτή την άθλια κατάσταση | Ζηλιάρης και βίαιος | Τραγική, γιατί στέλνει το παιδί της να ζητιανέψει και ανέχεται τις επισκέψεις και τα δώρα του κουμπάρου | Άνθρωπος της εξουσίας, με κάποια ιδιοτέλεια στις πράξεις του |
|  | Άπιστος σύζυγος και ανεύθυνος οικογενειάρχης |  | Μεθοδικός και υπομονετικός στην προσπάθειά του να πετύχει τους στόχους του. |

·     **Η αφήγηση**

Η αφηγηματική δομή του διηγήματος είναι αρκετά πρωτότυπη. Η αφήγηση εκτυλίσσεται ως εξής:

 Α) *Μπάρμπα….Δο μ’ κι άλλη μπάρμπα*: In medias res (αφήγηση από τη μέση των πραγμάτων)

Β) *Δεν ήτο…ο μπακάλης έπταιεν*: αναδρομική αφήγηση.

 Γ) *Αλλ’ ας επανέλθω… την ιστορίαν*: πολύ σύντομη επάνοδος στην κύρια αφήγηση.

 Δ) *Προ εννέα ετών…και χωρίς ραπτικήν μηχανήν*: εγκιβωτισμένη αφήγηση (που γίνεται από τον μπακάλη).

 Ε) *Έμεινε χωρίς…. πατέρα στο σπίτι!* : νέα επάνοδος στην κύρια αφήγηση. Η αφήγηση κλείνει κυκλικά **(σχήμα κύκλου).**

Επιλέγεται η μίμηση. Ο διάλογος εμφανίζεται στην αρχή και το τέλος του διηγήματος. Η αφήγηση γίνεται κυρίως σε γ’πρόσωπο ( χωρία Β, Γ, Δ, Ε), αλλά και σε α’πρόσωπο ( χωρίο Α). Έτσι η ζωή και ο πόνος των προσώπων που πρωταγωνιστούν στη ιστορία εμπλέκονται με αυτά του συγγραφέα.

·     **Εκφραστικά μέσα**

**Ειρωνεία:***δε διέπρεπε πολύ επί φιλοπονία / το Σάββατο πρωί επονούσε αίφνης η μέση του / να σου θέλει το καλόν σου… να σκωτωθής.*

**Αντιθέσεις:** *η οικογένεια ηύξανεν, αλλά το εισόδημα ηλαττούτο.*

**Συμβολικά ονόματα**: *Μανόλης Φλοεράκης* (= ανεύθυνος), *Γιαννούλα Πολύ-κάρπου* (=καρπερή, με πολλά παιδιά)

Όλα τα παραπάνω δημιουργούν μια ευχάριστη διάθεση που **αμβλύνει την τραγικότητα**που δημιουργεί η δυστυχία των προσώπων.

**Βιβλιογραφία**

- «Αλέξανδρος Παπαδιαμάντης», επιμ. Νίκος Γεωργιάδης στο Κείμενα της Νεοελληνικής Λογοτεχνία Γυμνασίου-Λυκείου, 3 Πεζογραφία, Βιβλίο του καθηγητή, ΟΕΔΒ, Αθήνα.

- ΥΠΕΠΘ, Κείμενα Νεοελληνικής Λογοτεχνίας, Β’ τεύχ., Β΄ τάξη Γενικού Λυκείου, Βιβλίο καθηγητή, ΟΕΔΒ, Αθήνα2008.